钦定古今图书集成/明伦汇编/氏族典/第131卷 > 《廖用贤尚友录》 > 申积中
## 钦定古今图书集成/明伦汇编/氏族典/第131卷 > 《廖用贤尚友录》 > 申积中

按《宋史申积中传》：“积中，成都人。襁褓中，杨绘从其父
起求之为子。及长，知非杨氏而绝口不言。年十九，登
进士第，事所养父母，尽孝终身。有二弟一妹，为毕昏
娶，始归本族，复为申氏，蜀人以纯孝归之。政和六年，
以奉议郎通判德顺军。翰林学士许光凝尝守成都，
得其事，荐诸朝，召赴京师，擢提举永兴军学事，道卒。”
光凝复与宣和殿学士薛嗣昌、中书舍人宇文黄中
表其操行，诏予一子官。初，光凝所同荐者三人，其一
河阳故大理丞陈芳，一门十四世，同居三百年。一“邓
州王襄，经术登科，年未六十，请老，事孀嫂如母，养孤
甥如子，教诲后进，赒恤乡里贫民，以学行称，乞加奖
异。”诏表芳门闾，赐襄号“处士。”